Newsgroup: it.politica
Titolo: LA STORIA DE MILAN  3

E semm, insci per rid, al 452. E chi, purtropp, comincen le dolenti note.
Ven Attila, re degli Unni, che l'invad l'Italia e senza di ne vun ne duu, el
devasta Milan al punto che la cèssa de vèss la sede di Imperator. Siccome
sto noster pover Milan l’è semper staa in man a can e borian, in del 476
el ghe borla in di sciamp di Eruli menaa gio da Odoacre. Foeura di sgrinf di
Eruli borlom in quèi di Goti che, in del 493, guidaa da Teodorico,
s’impadronissen de Milan... e lassa che la vaga. Ma quest, in confront,
l’e ancamò nagotta a quell che g’ha de vegnì. Intanta in del 530 é
nominaa véscov San Dazio, milanes. E l’e in del 599 che piomba su Milan
Uraia, nevod de Vitige, re goto, e la nostra povera cittaa la va a
l’inferno. E tutt per vendicass di milanes perché, savend pu a che sant
votass, aveven domandaa ajutt all’Imperator d’Orient. Se dis che
tresentmila milanes sien sta a massacraa o venduu. Femmegh pur la tara, ma
quell che cert che l stermini el gh’e staa e de maladétt. Basta dì
che’l noster Milan el devess staa rasaa al soeul eperché non gh’era
restaa in pee che ona quai colonna e ‘na quai torrétta. E Milan, gia
segonda capital de l’Impero Romano, l’era diventaa men della Bovisa,
tant e vera che per on bon mezz secol Milan el se sent pù a nomina nanca...
in la fila di can e i princip ghe volten i spall e ciappen residenza a
Pavia, Monza, Verona e Ravenna. Pover Milan! El trii settember del 569,
Alboino, capo dei Longobardi, el ven e l’occupa el milanes, el stabiliss a
Pavia la sede d’on nuovo regno e poeu el fa el so bravo ingress a Milan.
On regno abbastanza bon, se voeurom vess giust, l’é staa quell de
Teòdolinda cont so fioeu. In del 750 ven faa su la gesa de San Giorg, detta
al Palazzo, perché se ritegn che lì taccaa ghe fuss staa el palazz de
Massimiano, Imperator roman, e noeuv ann dopo ven elètt Tommaso Grassi,
arcivèscov de Milan, e quèll l’e el primm arcivèscov faa, perchè tucc
i alter, S. Ambroeus compres, non eren che vèscov. In del 770 da Desiderio,
ultim Re dei Longobardi, ven costruii la gesa de Sant Sist. Ma ses ann dopo,
Carlo Magno, el fa presonee Desiderio e el fonda on regno noeuv d’Italia.
Inscì la monarchia, così détta dei Longobardi, la g’ha fin, dopo véss
durada dusentsedes ann precìs. Minaccia però on pericol, quell che’l
rito ambrosian el vaga a fass benedì, causa on trattaa combinaa tra ‘l
papa Adrian e Carlo Magno. Ma Carlo Magno, avend capii che l’aveva faa ona
toppica, prudentement el revoca el decrètt... e poeu el se nomina lu Re
d’Italia. Ma a fagh capì verament a Carlo Magno la gambarada che’l
faseva cont el Papa Adrian a adotta doma el Rito Roman e fa ritira tucc i
liber ambrosian, l’e staa Eugenio Vèscov, se sa minga de qual diocesi,
che a furia de insist perchè se mancass minga de rispètt a S. Ambroeus
l’ha ottegnuu el so intent. Carlo Magno, dopo che gh’e nassuu on fioeu,
che l ven ciamaa Pipino, el continoa la conquista del regno d’Italia cont
Pavia semper per capital. Intanta fann arcivescov Pietro Oldrati, milanes.
Carlo Magno l ha faa anca di leg e tra i tanti quella di giudizi, detta
“della Croce di Dio”, che quasi semper la serviva a nagotta e che la
consisteva nell’obbliga i duu litigant a sta on dato temp coi brasc avèrt
come vess in cros per pode conoss chii di duu l’aveva giuraa el fals.
Intanta Dateo, arcipret, el fonda on ospizi per i trovatei propi visin dove
gh’e adess la Galleria Vittori Emanuèll e l’arcivèscov Pietro I° el
fa ricostruì per inter la Basilica Ambrosiana. Se andava avanti anca minga
mal, tant e vera che in del 796 è staa fondaa la zecca milanesa che la
batteva moned d’argent e anca d’or col monogramma de Carlo Magno, ma
siccome stoo pover Milan l’era minga staa provaa assee, per completa
l’opera ven, in del 801, anca el terremott e siccome quand capita quij
affari lì non fann che dagn, tanti cà vann a tomborlon e tanti pover
diavol se troeuven senza ca ne tecc. Moeur Pipino, fioeu de Carlo Magno, in
del 810 e Carlo Magno el ghe va adree al vintott de gennar del 814. In del
836 ven fondaa la gesa de Santa Maria Beltraa e quella de Santa Maria
Maggior, ciamada pero jemale, perchè non se fonzionava che a l’inverno.
Confessi che savaria no div el perche la funzionava minga d’estaa. Intanta
l’arcivèscov Angilberto II° el fa fa i sepolcher a S. Ambroeus, Gervas e
Protas e l’altar maggior de la Basilica Ambrosiana. El cinqu magg del 840
i milanes, per on ecliss total de so, ciappen on tal spaghett de no dì.
Eren semplicement terrorizzaa tant che credeven che la fuss la fin del mond,
ma malgrado l’ecliss, propi in quèll di lì ven nominaa vicario imperiale
el conte Leone. Dopo vott ann, tant’assee de tegnì su on poo viscor stii
pover milanes, l’Imperator Lodovico el pensa ben de menai in guèrra
contra i Saraceni su’l napolitan. Cont che... consolazion sien andaa l’e
pussee facil immaginall che descrivel. In del 869 ven fondaa la gesa de S.
Satir e duu ann dopo quèlla a Maria Vergin, propi lì in di cinqu vij e la
gh’e ancamo adess, fada fa da on certo Werolfo ma che de soranomm ghe
diseven Podone. In del 873, in Agost, inveci de la passada di quaj e pernis,
gh’e staa on tal passagg de cavallétt che hann rovinaa tutta la campagna
lombarda e per completà l’opera s’e verificaa anca ona quantitaa de
fenomen in ciel e in terra che i pover milanes per la paura eren terrorizzaa
e saveven pu nanca cosa ghe n’aveven in saccoccia... dato che in
quèll’epoca i saccocc ghi avessen. E come la manna ven l’Arcivèscov
Anspert che l’aveva savuu acquistass de la potenza e subit el restaura
Milan, el ghe slarga la cinta, el fa costruì l’arco de la basilica de S.
Ambroeus, dove poeu dopo l’è staa seppellii. E tutt quest el succed in
del 881. Milan in... cinta el se trovava discretament ben. Pover diavol,
l’aveva soffert pussee che pussee pocch, quindi on premi se le meritava e
difatti in del 883 scioppa la peste che la fa strage. Cosa podeven desiderà
de pù stii pover milanes? Cinqu ann dopo, Berengario, duca del Friuli,
l’e incoronaa Re d’Italia, ma dopo trii ann, ecco che ven giò i Ungari
che nissun i aveva ciamaa, e, strada facendo, tant per ingannà el temp,
devasten tucc i paes rispettand però Milan. Meno male! In del 900,
Lodovico, Re de Provenza, el ven faa Re d Italia e se fabbrica la gesa de S.
Maria Segrèta. Ma Lodovico el ven casciaa foeura d’Italia da Berengario
el qual el mett la soa cort a Pavia. Ma la roba la se fa spessa. Lodovico el
tra insemma on esercit, ma de maladètt, el torna in Italia, el cascia via
Berengari, ma Berengari se le mett minga in saccoccia, el giura vendetta e
el manten el so giurament. L’entra in Verona a la sordina, el fa presonee
l’Imperator Lodovico, el ghe fa rinnncia a la Corona de Lombardia e me le
fa scorta in Provenza, minga prima però de vegh faa cavaq i oeucc. L’e
anca quell li on gust come on alter! Malgrado sto delitt, Berengari in del
913 el ven proclamaa in Roma, dal papa Giovanni X°, Re d’Italia... e
lassa che la vaga. Ma anca per lu gh’e el so castigamatt e difatti Rodolfo
II°, Re de l’alta Borgogna, instigaa da on cèrto Gilberto, el ven in
Italia, l’entra in Pavia e l’è acclamaa Re d’Italia. Berengari el
fing de mètt la berta in sen, el se ritira a Verona, ma cònt on brus
d’inferno. On bell dì, ma brutt per lu, approfittand d’ona scorreria
che fann i Ungheri, el se uniss a lor, el va sotta i bastion de Pavia e la
mett a fèrr e foeugh. Ma, siccome el diavol el fa i pignatt e minga i
coverc, el ghe borla in man a on pugn de congiurati, comandaa da on certo
Flamberto che, senza digh ne creppa nè s’cioppa, el passen da ona pàrt e
l’altra. Berengari el rend l’anima a Dio e Rodolfo II° el riacquista
l’Italia. E quèst, per vess precis, el succed in del 924. Duu ann dopo e
cioè in del 926, Rodolfo el se accorg che anca per lu incomencia a tira
aria de tramontana; i amis diventen nemis e fina i so parent ghe se metten
contra, e lu, vist la mal parada, l’ha de ve ditt come Ferravilla..
“quasi quasi e meglio fuggir” e l’è filaa pussee ,che impressa. La
corona d’Italia ghe la metten in coo a Ugone, conte di Vienna, faa vegni
apposta da l’Arcivèscov Lamberto, e la Dieta de Pavia le proclama Re
d’Italia. Moeur l’Arcivescov Lambert e ven faa Arcivèscov el frances
Ilduino e Ugone el se associa, nel regno, soo fioeu Lotario che’l g’ha
avuu in regali da Alda soa miee. L’e minga staa on regali straordinari,
perche l’e vun de quij tai regaj che ancamo incoeu i miee ghe fann ai so
marì. Anzi ghe ne de quei chè guarda minga a spes e ghe ne regalen magara
duu e fina trii per volta. Ugone, content come ‘na Pasqua, l’approfitta
de la zecca per fa batt moneda cont sta leggenda chi: “ Hugo Piissim, rex
- Christiana religio”. In del 936, moeur Ilduino e fann Arcivèscov
Arderico, di puro sangue milanese. Semm in del 944 e Ugone el vorraria mètt
su la sede metropolitana soo fioeu. Ma l’e minga ona roba facil! Pensa che
te pensa, el provoca ona lit indiavolada tra i milanes e, col pretest de
mett paas, el tenta de fa coppa el vègg Arcivèscov Ardeneo. Ma siccome
generalment tra i due litiganti il terzo gode, inscì cent milanes, che
gh’aveven ne colpa ne peccaa, ghe lassen la vita. Scoperta la trama, per
fass perdona, Ugone el regala a la gesa ambrosiana la ricchissima badia de
Monantola... e c’hii ghe n’avuu ghe n’avuu. Se arriva insci, in del
950, a la fondazion de la gesa de San Raffaell. On ann dopo, Ottone, Re de
Germania, el manda a Milan so fioeu Litolfo, minga sicur per fa di spes, ma
per vede che aria tira e sentì cosa disen e come la pensen i sciori de
Milan. Litolfo el torna da so pader, el ghe cunta tutt quell che l’ha vist
e l’ha sentii e Ottone, fa su, come se dis, sacch e fusella el ven gio, el
corr a Pavia e la el se fa acclama Re d Italia. El ven poeu a Milàn e anca
lu el fa batt’ subit moneda a la zecca, moned d’argent che ghe diseven
Ottolino cont la leggenda: “Otto Imperator Mediolanum”. Intanta:
Valperto de’ Medici, on ecciesiastich milanes, el riess, a furia de dagh,
a riconcilia Menasse e Adelmano che tucc duu vorreven vèss nòminaa
Arcivèscov, ma siccome de post de Arcivèscov ghe n’è vun sol e podend
minga contentai tucc e duu, tajandegh la testa al tor, come se dis, el se fa
fà Arcivèscov lu... e i duu aspirant rèsten cont on palmo de nas e forsi
anca de pù. In del 963 se fa i mercaa de la Cittaa, che vègnen ciamaa
Carobbi. In quèll de Porta Comacina non se vendeva che paja, fen e legna e
se comandava che: “Nullus Marosserius vel Mediator signorum et feni possit
ire vel stare in Broleto, vel super pontem Porta Cumana, quand ligna vel
femen vel palee ibi venduntur”. L’origin de la parola Carrobbio par che
la deriva da la parola latina Carruvium che la vorraria di on quadrivi come
ei gh’e ancamo incoeu in fond de via Turin e prima de incomincia el cors
de Porta Cines. In del 964 s’cioppa ammo la peste a Milan, e l’e inutil
dì, che la fa strage e che l’e, per la cittaa, on’altra batosta e minga
de pocch. Nell’istess ann cessa el governo monarchich de Milan che’l ven
ricostruii da on misto panera, perchè i Arcivèscov s‘eren miss anca lor
a fa la guèrra cont di soldaa so de lor e che mètteven insemma a quei dei
sovrani, e eren comandaa da capitani speciai della cittaa. Devi confèssa
che me sont dimenticaa de di che la prima cinta, fada dai romani, la girava
la cittaa propi dove gh’e adess: S. Giovann in Conca, S. Maurili, la
Scala, l’Agnell, S. Fedel. La segonda cinta, fada da Massimiano Erculeo
vers la fin del terz secol, l’era molto pussee larga perchè l’andava
fina al Carrobbi, in fond de via Amedei, via Maddalèna, in fond de S. Zen,
S. Francesch de Paola, S. Marcellin, S. Vicenzin, Santa Maria Porta, S.
Babila, che tanti voeuren che’l sia ona femmina menter inveci l’e on
mas’c autentich, e da S. Steven fina alla cros de Santa Enfemia. L’era
minga ona gran cinta, ma i abitant eren pocch e ghe staven denter minga mal.
Oltre la cinta no gh’era che campagn e gran parch pien de selvaggina.
Basta di che, in del 925, 1’Arcivèscov Lambèrt, l’ha invidaa a la
caccia del cèrv Burcardo e la caccia l’e propi stada fada in la campagna
che andava da Piazza S. Steven a la gesa de S. Nazzar. Chii l’e che le
disaria, eh?... L’e vera che de selvaggina ghe n’e ancamo a S. Steven,
ma l’e sui banch e la se vend carna salada. E in del frattemp ven edificaa
i ges de S. Cels, S. Vittor, S. Giovann a la Conca e el Monastee Maggior.
Salvo cambiament de Arcivèscov, per mort, gh’e propi nient de
straordinari. Nel 983 Milan l’e sotta el domini de l’Arcivèscov
Landolfo, el qual, oltrepassand i limit, el va a cerca rogna de gratta
incitand a la guerra civil. Moeur a Roma Ottone II° Imperator de Germania,
e ses ann dopo la sciora Teofania, Imperatrice de Germania e mader del
piscinella Ottone III°, la ven chi e la rend tutt el paes sggett a lee. Ma
in del 991 la moeur e l’Italia, ma specialment Milan, stann in pee cont di
istituzion improntaa a vera libertaa. Ma in del 996, Ottone III°, che
l’aveva minga mangiaa per nagotta e l’era vegnuu grand, me’l fann Re
d’Italia. E l’e staa on ann dopo che i pret hann incomenciaa a di la
mèssa cantada. Sigura! L’e propi staa in de l’ann 997 che i pret hann
comenciaa a fa sona l’orghen e d’allora l’hann mollaa pu. Hann mollaa
inveci... la miee!... Com’e la miee? La miee, sì!... ma i pret... podeven
toeu miee? Sigura ! Voeuna sola pero. E me par che la sia... anca tropp!
Siccome le così dette discipline de S. Ambroeus, concedeven on sol
matrimonio ai membri del clero milanes, se capiss come tanti se l’abbien
minga faa di do volt e abbien tolt la soa brava miee e gh’avarann avuu
anca i so bravi fioeu. Ma Roma i pret cont miee e fioeu la po minga digerii
e la voeur assolutament el celibato applicaa fina all’eccèss.. e la manda
a Milan el direttor de la soa cort, Ildebrando, pur savend che la diocesi de
Milan l’è on ossètt on poo dur de resigna. El noster Arcivèscov Guidone
el voeur che sia rispettaa assolutament el privileg che g’hann i pret
milanes de pode toeu miee, ma el Papa scandalizzaa, el manda la scomunica a
Milano... e inscì succed on pien ... de Maria Luisa ...
--------------------------------
Inviato via 
http://arianna.libero.it/usenet/





